 Ozi anyị siri naka gọọmenti Steeti Imo nwete na-ekwu naka na-achị Steeti Imo, bụ Rochas Okorocha, ezigagoro onye ogbo ya, bụ Adams Oshiomole, aka na-achị Steeti Edo, ozi iji tie ya aka nobi maka ihe mberede okporo ụzọ ahụ dakwasịrị ndị otu ya nụzọ e si aga Auchi. Na ngwụsị izu ụka a gara aga, ihe mberede okporo ụzọ dakwasịrị ụgbọala ndị na-etiri Oshiomole mkpu nụzọ Auchi.  Mmadụ atọ ndị nta akụkọ so ndị otu Oshiomole eme njem tufuru ndụ ha. A na-akọwa na otu ụgbọala gwongworo nyahiere aka, were makwuru, ma kurie ụgbọala oti mkpu Gọvanọ Oshiomole, were gbuo mmadụ atọ ndị nta akụkọ.Ndị nta akụkọ ndị ahụ bụ ndị na-arụrụ AIT na ITV. Ụlọ mgbasa ozi ndị ahụ họpụtara ndị nta akụkọ ahụ ka ha na-eso Oshiomole. Rochas Okorocha zigakwaara ndị AIT, ITV na NUJ ozi iti aka nobi maka ọnwụ ndị nta akụkọ a. 